Smernica Komisie 93/116/ES
zo 17. decembra 1993,
ktorou sa prispôsobuje technickému pokroku smernica Rady 80/1268/EHS týkajúca sa spotreby paliva motorových vozidiel
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/156/EHS zo 6. februára 1970 týkajúcu sa typového schvaľovania motorových vozidiel a ich prípojných vozidiel [1] naposledy zmenená a doplnená smernicou Komisie 93/81/EHS [2], najmä na jej článok 13 ods. 2,
so zreteľom na smernicu Rady 80/1268/EHS zo 16. decembra 1980 o aproximácii právnych predpisov členských štátov týkajúcich sa spotreby paliva motorových vozidiel [3], zmenenú a doplnenú smernicou 89/491/EHS [4], najmä na jej článok 3,
keďže smernica 80/1268/EHS je jednou zo samostatných smerníc ES typového schvaľovacieho postupu, ktorý bol stanovený smernicou 70/156/EHS; keďže následne ustanovenia smernice 70/156/EHS týkajúcej sa systémov vozidla, komponentov a samostatných technických jednotiek platia pre túto smernicu;
keďže najmä články 3 ods. 4 a 4 ods. 3 smernice 70/156/EHS požadujú, aby bol ku každej samostatnej smernici priložený informačný dokument obsahujúci príslušné body prílohy I k tejto smernice a tiež osvedčenie o typovom schválení vychádzajúce z prílohy VI, s cieľom jeho počítačového spracovania;
keďže by sa mal uviesť odkaz na smernicu Rady 70/220/EHS [5], naposledy zmenenú a doplnenú smernicou 93/59/EHS [6], týkajúcu sa opatrení, ktoré sa majú prijať proti znečisteniu ovzdušia emisiami z motorových vozidiel, pretože táto smernica ustanovuje technické a administratívne ustanovenia, ktoré platia aj pre túto smernicu;
keďže v zmysle zvýšeného záujmu o environmentálne vplyvy emisií oxidu uhoľnatého, piaty akčný program Európskych spoločenstiev o ochrane životného prostredia, ktorý bol schválený Radou 16. decembra 1992, stanovuje stabilizačný cieľ pre tieto emisie; keďže je nevyhnutné určiť emisie oxidu uhoľnatého ľahkých nákladných vozidiel v rámci typového schvaľovania ES; keďže je vhodné postaviť meranie oxidu uhoľnatého na testovacom postupe, ktorý je stanovený smernicou 70/220/EHS o meraní znečisťujúcich látok z motorových vozidiel, a následne vypočítať spotrebu paliva na základe výsledkov týchto meraní;
keďže opatrenia stanovené v tejto smernici sú v súlade so stanoviskom Výboru pre prispôsobenie sa technickému pokroku, ktorý bol založený smernicou 70/156/EHS,
PRIJALA TÚTO SMERNICU:
Článok 1
Smernica 80/1268/EHS sa mení a dopĺňa takto:
1. názov sa nahrádza takto:
"Smernica Rady 80/1268/EHS o emisiách oxidu uhoľnatého a spotrebe palív motorových vozidiel"
;
2. článok 2 sa nahrádza takto:
"Článok 2
Žiadny členský štát nemôže odmietnuť udeliť ES typové schválenie alebo národné typové schválenie vozidlu, alebo odmietnuť alebo zakázať predaj, registrovanie, uvedenie do prevádzky alebo použitie vozidla na základe jeho emisií oxidu uhoľnatého alebo spotreby paliva, ak hodnoty emisie a spotreby boli určené v súlade s prílohami I a II a sú uvedené v dokumente, ktoré je daný držiteľovi vozidla v čase jeho nákupu spôsobom a vo forme, ktorý si určí každý členský štát.";
3. prílohy sa nahrádzajú prílohami k tejto smernici.
Článok 2
1. S účinnosťou od 1. apríla 1994 členské štáty nemôžu na základe emisií oxidu uhoľnatého alebo spotreby paliva:
- odmietnuť udeliť ES typové schválenie alebo národné typové schválenie akémukoľvek typu motorového vozidla, alebo
- zakázať registráciu, predaj alebo uvedenie do prevádzky vozidiel,
ak hodnoty emisie a spotreby boli určené v súlade s požiadavkami smernice 80/1268/EHS zmenenej a doplnenej touto smernicou.
2. S účinnosťou od 1. januára 1996 členské štáty:
- nebudú ďalej udeľovať ES typové schválenie, a
- môžu odmietnuť udeliť národné typové schválenie,
na základe emisií oxidu uhoľnatého alebo spotreby paliva pre typ vozidla, ak hodnoty emisie a spotreby neboli určené v súlade s požiadavkami smernice 80/1268/EHS zmenenej a doplnenej touto smernicou.
3. S účinnosťou od 1. januára 1997 členské štáty:
- považujú osvedčenia o zhode, ktoré sprevádzajú nové vozidlá v súlade s ustanoveniami smernice 70/156/EHS, za neplatné na účely článku 7 ods. 1 tejto smernice, a
- môžu odmietnuť registráciu, predaj a uvedenie do prevádzky nových vozidiel, ktoré nie sú sprevádzané osvedčením o zhode v súlade so smernicou 70/156/EHS,
na základe emisií oxidu uhoľnatého alebo spotreby paliva, ak hodnoty emisie a spotreby neboli určené v súlade s požiadavkami smernice 80/1268/EHS zmenenej a doplnenej touto smernicou.
Článok 3
1. Členské štáty prijmú zákony, iné právne predpisy a správne opatrenia, ktoré sú nevyhnutné na dosiahnutie súladu s touto smernicou do 31. marca 1994. Okamžite o tom informujú Komisiu.
Keď členské štáty prijmú tieto ustanovenia, tieto obsahujú odkaz na túto smernicu, alebo ich takýto odkaz sprevádza pri príležitosti ich úradného uverejnenia. Členské štáty prijmú postup, ktorým sa takýto odkaz uvedie.
2. Členské štáty oznámia Komisii znenie hlavných ustanovení vnútroštátneho práva, ktoré prijmú v oblasti upravenej touto smernicou.
Článok 4
Táto smernica nadobúda účinnosť na tretí deň po jej uverejnení v Úradnom vestníku Európskych spoločenstiev.
V Bruseli 17. decembra 1993